ธปท.เกาะติดขึ้นภาษีน้ำมันแหยงเงินเฟ้อ
ธปท. สั่งจับตานโยบายเก็บภาษีและเก็บเงินนำส่งกองทุนน้ำมันฯ กลัวกระทบเงินเฟ้อ นำไปชี้ชะตานโยบายดอกเบี้ย 25 ม.ค.นี้
17 ม.ค. 2555

ธปท. สั่งจับตานโยบายเก็บภาษีและเก็บเงินนำส่งกองทุนน้ำมันฯ กลัวกระทบเงินเฟ้อ นำไปชี้ชะตานโยบายดอกเบี้ย 25 ม.ค.นี้ 
นายประสาร ไตรรัตน์วรกุลผู้ว่าการธนาคารแห่งประเทศไทย(ธปท.) กล่าวว่า สถานการณ์จากปัญหาในอิสราเอลส่งผลกระทบต่อราคาน้ำมันบ้าง เพราะราคาน้ำมันในตลาดโลกกระตุก และราคาอาจจะผันผวนมากขึ้น ส่วนนโยบายการทยอยเก็บภาษีสรรพสามิตสำหรับน้ำมันดีเซลและเก็บเงินนำส่งเข้ากองทุนน้ำมันเชื้อเพลิงอีกลิตรละ 60 สตางค์ ในวันที่ 16 ม.ค.นี้ จะกระทบต่อแนวโน้มเงินเฟ้อและมีผลต่อการดำเนินนโยบายดอกเบี้ยหรือไม่ ต้องติดตาม 
“จริงๆ เรื่องการอุดหนุน หรือทุกครั้งที่มีมาตรการชดเชย ถ้าหมดจะต้องต่อหรือไม่ เพราะถ้าไม่ต่อก็จะทำให้ราคาสูงขึ้น หรือต่อออกไปก็ทำให้ราคาไม่สูงขึ้น ก็ควรต้องดูว่านโยบายพวกนี้จะกระทบหรือไม่ หรือต้องทบทวนเพื่อความยั่งยืนหรือไม่ อย่างไรก็ตามการพิจารณาดอกเบี้ยของ กนง. ในวันที่ 25 ม.ค.นี้ จะให้ความสำคัญกับแรงกดดันเงินเฟ้อที่เกิดจากปัจจัยพื้นฐานเท่านั้น ไม่นำเรื่องเฉพาะหน้าที่ทำให้ราคาขึ้นลงมาพิจารณาด้วย” นายประสาร กล่าว
ผู้ว่าการ ธปท. กล่าวว่า สำหรับเงินเฟ้อเท่าที่ติดตามดูมีแนวโน้มลดลงได้จากแนวโน้มเศรษฐกิจโลกที่ชะลอลง และจากราคาพลังงานและอาหารสดที่เคยสูงขึ้นในช่วงน้ำท่วมปรับลดลง และการพิจารณาดอกเบี้ยนโยบาย ธปท. จะยังคงใช้กรอบเงินเฟ้อเดิมที่ 0.53% ส่วนกรอบเป้าหมายเงินเฟ้อใหม่ที่เสนอไป 3% บวกลบได้ 1.5% นั้น คงจะหารือกับกระทรวงการคลังต่อไป